—ওরকম ভ্যালভ্যালের মতো চেয়ে থাকিস না। তোকে ছোটো থেকে দেখছি। ছোটোবেলা তোরা ঠিকই থাকিস। যেই দাড়িগোঁফ গজায়, অমনি পালটে যাস। আমার ভাইটা সেদিন পর্যন্ত পায়ে পায়ে ঘুরত। এখন নিজেকে পুরো হিরো ভাবে। কলেজের ফাংকশানে স্টেজে উঠে গান গেয়ে এসেছে। তারপর তিনটে মেয়ে নাকি ওকে প্রপোজ করেছে। উনিও তিনজনকেই অ্যাক্সেপ্ট করে বসে আছেন। এটা আবার গর্ব করে বলা হচ্ছে। আমি আর মা ধমকে দেবার পর বলছে—না, না, ওদের আমি বোনের মতো দেখি। ফ্রেন্ডশিপ করতে চাইল, না বলতে পারলাম না। তোরা ছেলেরা যে কী করে এত সহজে হ্যাংলা হয়ে যাস।